ডাল-ভাত এমন এক নেশা, যার কাছে পৃথিবীর তাবত্ বিষয় অসহায়। এই ভাতের জন্য হাত পাতছে মানুষ। আরো কত কী করছে! দেহব্যবসার মতো নোংরা কাজও করছে। এসব প্রদীপের নিজের চোখে দেখা। তাইতো কাজের প্রতি তার অবহেলা নেই। বরং ভীষণ নিষ্ঠাবান। তার পুরস্কারও সে পেয়েছে। শ্রেষ্ঠ রূপসজ্জাকর হিসেবে দুবার জাতীয় পুরস্কার, একবার সাংবাদিকদের দেওয়া পুরস্কার। ইদানীং প্রদীপ পাল একজন সহকারী রেখেছে। তাকে হাতে ধরে কাজ শেখায়। ছোট ধরনের যত কাজ নয়ন দাস করে। প্রদীপ পাল করে বড় কাজ। নায়ক-নায়িকার মেকআপ, অল্পবয়সী কাউকে বৃদ্ধ বানানো, কারো মুখে ফ্রেঞ্চকাট দাড়ি, কুড়ি বছরের মেয়েকে বুড়ি বানানো—এই ধরনের জটিল কাজ করে প্রদীপ পাল। খুচরাখাচরি কাজ করার ধৈর্য প্রদীপ পালের নেই। তার সহকারী সব দেখভাল করে। শুটিংয়ের সময় ক্যামেরাম্যান হঠাত্ ক্যামেরা থামিয়ে বলে উঠলেন, নায়িকার ঠোঁটে ঘাম। অমনি পরিচালকের সহকারী চেঁচিয়ে হাঁক দিলেন, মেকআপ। মেকআপ।